google/wiki40b huggingface dataset:
Raúl Jiménez

Klubikarjäär

Jiménez alustas klubikarjääri Mehhiko klubis América. Klubi põhimeeskonnas tegi ta debüüdi 9. oktoobril 2011 mängus Monarcas Moreliaga. Esimese värava lõi ta klubi meeskonnas 30. oktoobril 2:3 kaotusmängus Pueblale. Hooajal 2012–2013 tuli ta klubiga Mehhiko meistriks.
2014. aasta augustis suundus ta Hispaania klubisse Madridi Atlético, kellega sõlmis lepingu kuueks aastaks. Klubis tegi ta debüüdi hooajaeelsel turniiril Trofeo Ramón de Carranza, milles võõrustati Itaalia klubi Sampdoria. 2014. aastal tuli ta klubiga Hispaania superkarikavõitjaks, alistades Madridi Reali. Jiménez tegi esimese liigamängu 25. augustil väravata viigis Rayo Vallecanoga. Esimese värava lõi ta 27. septembril 4:0 võidumängus Sevillale. Hooajal 2014/2015 tegi ta Hispaania kõrgliigas 27 mängu ja lõi neis ainult ühe värava.
13. augustil 2015 sõlmis ta Portugali klubiga Benfica lepingu viieks aastaks. Esimese värava lõi ta klubi meeskonnas 29. augustil 2015 mängus Moreirense vastu. UEFA Meistrite Liiga hooaja 2015–2016 eelviimases alagrupimängus lõi ta kaks väravat Astana vastu. Ta lõi värava 13. aprillil toimunud veerandfinaali korduskohtumises Müncheni Bayerniga, kellele Benfica kaotas kahe mängu kokkuvõttes 2:3 ja langes välja. Hooajal 2015/2016 lõi ta Portugali liigas 28 mänguga viis väravat ning tuli klubiga Portugali meistriks. Lisaks võideti liigakariks Taça da Liga.
UEFA Meistrite Liiga hooaja 2016–2017 viimases alagrupimängus 6. detsembril lõi ta värava Napoli vastu. Kaheksandikfinaalis kaotas Benfica kahe mängu kokkuvõttes Dortmundi Borussiale ja langes välja. Ta tuli hooajal 2016/2017 klubiga teist korda Portugali meistriks, võites lisaks Portugali karikavõistlused. Ta osales hooaja jooksul 19 liigamängus ja lõi neis kuus väravat.
2018. aasta juunis suundus ta Benficast laenule äsja Inglismaa kõrgliigas tõusnud Wolverhampton Wanderersi. Debüüdi Premier League'is tegi ta 11. augustil mängus Evertoni vastu ja lõi seal ka mängu viimase värava, tuues Wolverhampton Wanderersile 2:2 viigi. Hooajal 2018–19 valiti ta mängijate poolt Wolverhampton Wanderersi hooaja parimaks mängijaks.

Koondisekarjäär

Debüüdi Mehhiko koondises tegi ta 30. jaanuaril 2013 sõprusmängus Taaniga.
Esimese värava lõi ta koondises 11. juuli 2013 CONCACAF Gold Cup'i teises alagrupimängus Kanada vastu. Sama turniiri veerandfinaalis 20. juulil lõi ta värava Trinidadile ja Tobagole ja aitas Mehhiko koondise poolfinaali, kus kaotati Panamale.
2015. aasta Copa América teises alagrupimängus 15. juunil lõi ta värava Tšiilile ning viimases alagrupimängus 19. juunil penaltist värava Ecuadorile.
2017. aasta FIFA konföderatsioonide karikavõistluste teises alagrupimängus 21. juunil lõi ta värava Uus-Meremaa vastu.
2019. aastal võitis ta Mehhiko koondisega CONCACAF Gold Cup'i. Jiménez lõi turniiril viis väravat ja ta valiti turniiri parimaks mängijaks.
Ta on mänginud riigi koondises veel ka 2013. aasta konföderatsiooni karikavõistlustel, 2014. aasta maailmameistrivõistlustel ja 2018. aasta maailmameistrivõistlustel ning 2016. aasta Copa América Centenariol.
2012. aasta suveolümpiamängudel võitis ta Mehhiko olümpiakoondisega kuldmedali.
Pauline Ducruet

Pauline Ducruet, õieti  Pauline Grace Maguy Ducruet,  (sündinud 4. mail 1994 Monte Carlos Monacos) on Monaco vürstliku perekonna liige, vürst Rainier III lapselaps, troonil oleva vürst Albert II õetütar ja printsess Stéphanie tütar.
Ta on Monaco troonipärimisjärjekorras 13. kohal.
Ta on Monte Carlo tsirkusefestivali raames peetava noorte tsirkuseartistide konkursi – tsirkusefestivali Uus Põlvkond (inglise keeles New Generation) – žürii esimees. Lapsena tegi ta kaasa aastatel 2001–2002 Šveitsi suurima tsirkuse Circus Knie-ga Euroopa turnee (koos ema, venna ja õega). Toona oli tal võimalus ka ise tsirkuses esineda (etteastes elevantidega).
Ta on lapsena tegelenud võimlemisega ja hiljem professionaalselt vettehüpetega, kus ta juunioride klassis osales Euroopa- ja maailmameistrivõistlustel.
Aastatel 2012–2015 õppis ta moedisaini Istituto Marangoni Pariisi filiaalis ja 2015–2017 New Yorgis moedisaini õppeasutuses Parsons School of Design.
Sugunääre

Sugunääre ehk gonaad on paljudel loomadel (sealhulgas inimesel) elund, mis toodab sugurakke ehk gameete ja suguhormoone. Sugunääre kuulub suguelundite hulka. 
Seemnerakke tootvat sugunääret nimetatakse munandiks ehk testiseks või seemnesarjaks ehk raiaks (isassugunääre), munarakke tootvat sugunääret munasarjaks ehk ovaariumiks või ovaariks (emassugunääre). Kui üks ja sama elund toodab nii seemne- kui ka munarakke, nimetatakse teda ovotestiseks. Viimane esineb mõningatel tigudel. Teistel loomadel esineb läbipõimunud munandi- ja munasarjakoega ovotestis haruldase kõrvalekaldena.

Sugunäärmed eri loomarühmadel

Selgrootutel on seemnesarjad ja munasarjad, osal tigudest paaritud ovitestised, mis produtseerivad diferentseerumata sugurakke.
Kalade seemnesarja nimetatakse niisaks, munasarja marjaks. Sõõrsuude sugunäärmed on paaritud, teistel kaladel paariselundid. 
Kahepaiksetel ja roomajatel on sugunäärmed paariselundid.
Lindudel nimetatakse isassugunääret munandiks või raiaks, emassugunääret munasarjaks või rebusarjaks. Munandid on tavaliselt paariselundid. Munasarjadest talitleb ainult vasakpoolne, parempoolne munasari taandareneb enamasti täielikult juba looteeas. 
Imetajatel on paarilised munandid ja paarilised munasarjad.

Inimese sugunäärmed

Nagu teistelgi imetajatel, on inimesel paarilised munandid (mehel) ja paarilised munasarjad (naisel).

Talitlus

Suguküpsel naisel toodavad munasarjad munarakke, suguküpsel mehel munandid seemnerakke. Mehel võivad viljastamisvõimelised seemnerakud tekkida puberteedist kuni kõrge eani välja, naisel tekivad sigimisvõimelised munarakud kuni menopausini.
Nii munasarjad kui ka munandid toodavad ka suguhormoone: munasarjad peamiselt östrogeene ja gestageene, munandid peamiselt androgeene (sealhulgas testosterooni).   
Munandite või munasarjade eemaldamist või talitlusvõimetuks muutmist nimetatakse kastratsiooniks.   
Sugunäärmete kahjustused võivad kaasa tuua muutusi teisestes sootunnustes, kasvuhäireid, sigimishäireid ja muutusi seksuaalkäitumises.

Areng

Sugunäärmed arenevad algul mõlemast soost lootel ühtemoodi. 
Munandid kujunevad välja testiste kujunemist määrava teguri (TDF) mõjul. Selle materiaalne substraat on Y-kromosoomil paiknev geen (SRY geen). Testiste kujunemist määrava teguri puudumisel arenevad välja munasarjad. 
Seetõttu arvatakse sugunäärmed esmaste sootunnuste hulka. Nad määravad gonaadilise soo. 
Väärarengu puhul võib moodustuda ovitestis.
Karl Aug

Karl Aug (2. veebruar 1914 – 8. mai 1982) oli Põltsamaa piirkonna kultuurijuht.
Karl Aug oli 1955. aastal Kaavere rahvamaja juhataja. Aastatel 1956 ja 1958–1959 juhtis ta Põltsamaa Kultuurikeskust.
Makrofaagid

Maolistel

Madude makrofaage on vähe uuritud, kuid arvatakse, et morfoloogiliselt sarnanevad nad teiste selgroogsete loomade makrofaagidega. Maksas, põrnas, neerudes ja kroonilistes põletikukolletes on neil (sarnaselt kalade ja kahepaiksetega) tuvastatud melanomacrophages.

Imetajatel

Imetajatel on makrofaagid sünnijärgselt kõikides kudedes.

Makrofaagide eritised

Erinevates kudedes paiknevad makrofaagid on võimelised erinevaid patogeenidele toksiinina toimivaid molekule ja eritisi komplekteerima ning eritama.
Makrofaagid eritavad rohkem kui 50 bioloogiliselt aktiivset ainet, näiteks valke, lipiide, hapniku metoboliite, ensüüme, ensüümi inhibiitoreid jpt. Munandites paiknev makrofaagide populatsioon eritab ainet, mis stimuleerib Leydigi rakke, et need eritaksid testosterooni.

Ateroskleroos

Aterosklerootiliste naastude iseloomulikuks tunnuseks on 
proinflammatoorsete tsütokiinide TNF-α ja IL-6 eritamine makrofaagide poolt.

Leepra

Leepra mükobakter, leepra põhjustaja, seondub peremeesrakkude pinnal olevate retseptoritega ja ta fagotsüteeritakse raku poolt, edasi paljuneb bakter makrofaagide sees.

Omandatud immuunpuudulikkuse sündroom

Arvatakse, et makrofaagidel on oluline roll ka inimese immuunpuudulikkuse viiruse reservuaarina.

Põletikulised haigused

Makrofaage seostatakse (on tuvastatud) mitmete põletikuga kulgevate haiguslike seisunditega, nagu insuliiniresistentsus, kasvajad jpt.

Reumotoidartriit

Makrofaagidel on oluline roll reumatoidartriidi patogeneesis.

Tuberkuloos

Arvatakse, et tuberkuloosi mükobakter, mis põhjustab tuberkuloosi, suudab vältida makrofaagide toksilisi sekretsioone ja kasutab makrofaage paljunemiskeskustena.

Tulareemia

Arvatakse, et bakteri Francisella tularensis poolt põhjustatud tulareemia korral, mõjutavad bakterid makrofaagide surma selliselt, et selle kaudu kanduksid võimalikult paljud baktereid organismi laiali.

Ajaloolist

Makrofaagid avastas 1884. aastal Venemaa bioloog Ilja Iljitš Metšnikov.
Pärimisõigus

Pärimisõigus on tsiviilõiguse haru, mis reguleerib isiku surmaga seotud varalisi tagajärgi. Pärimisõiguse regulatsiooni eesmärk on selgitada välja, mis tingimustel toimub pärandvara üleminek pärijale või pärijatele.

Kehtiv õigus

Uus pärimisseadus võeti vastu 17. jaanuaril 2008 ning jõustus 1. jaanuaril 2009. Pärimisseaduse eelnõu väljatöötamine oli tingitud vajadusest viia 1996. aastal vastu võetud pärimisseadus vastavusse vahepeal õiguskorras toimunud muudatustega, samuti vajadusest kõrvaldada pärimisseaduse rakendamisel tekkinud kitsaskohad.
Suurim muudatus võrreldes 1996. aasta pärimisseadusega oli pärandvara nn vastuvõtusüsteemi asendamine nn loobumissüsteemiga. Olulised täiendused on seotud veel testamenditäitja ja pärimise käigu regulatsiooniga. Eelkõige pärandvara inventuuri, pärija võlausaldajate väljaselgitamise ning nende nõuete rahuldamise täpsustamisega. Samuti täpsustati, millistel tingimustel ja kui suures ulatuses vastutab pärija pärandaja kohustuste eest täiendavalt ja isiklikult oma varaga.
Kristi Raik

Kristi Raik on eesti politoloog.
Alates 2018. aastast on Kristi Raik Eesti Välispoliitika Instituudi direktor Rahvusvahelises Kaitseuuringute Keskuses.
René Préval

René Garcia Préval [rön'ee prev'all] (17. jaanuar 1943 Cap-Haïtien – 3. märts 2017) oli Haiti poliitik.
Ta oli Haiti president 1996–2001 ja 14. maist 2006 kuni 14. maini 2011 (kuulutati presidendivalimiste võitjaks 16. veebruaril 2006).
Ta oli ka Haiti peaminister 1991. aastal, kuid pidi võimust loobuma sõjaväelise riigipöörde tõttu.
Türosiin

Türosiin ehk 4-hüdroksüfenüülalaniin (C₉H₁₁NO₃; lühend Tyr või Y) on aminohape, üks 20 aminohappest, millest rakkudes sünteesitakse valke. Türosiinist toodab organism türoksiini ja muid olulisi fenoolseid ühendeid. Organism saab türosiini moodustada fenüülalaniini hüdroksüülimisel.
Türosiini leidub ka kaseiinis, millest Justus von Liebig selle 1846. aastal avastas.
Vahemere ülikool

Vahemere ülikool (ka Aix-Marseille'i II ülikool; prantsuse keeles Université de la Méditerranée Aix-Marseille II) oli ülikool Prantsusmaal Marseille'is.
Ülikool asutati 1409.
Ülikoolis õppis umbes 24 000 üliõpilast (2009).
Sindel

Sindel on enamasti kiilja ristlõikega kattelauake, mille laiemas servas on soon. Sindlid on tehtud kuuse-, männi-, haava-, või lehisepuidust.
Sindleid kasutatakse nt maaehituses katusekattematerjalina (sindelkatus), harvem ka seinakattematerjalina.
Ōsaka

Ajalugu

Linna algne nimi oli Naniwa. Keiser Shōmu tegi Naniwa 7. sajandil oma pealinnaks. Naniwa oli Jaapani pealinn 8. sajandini.
1496 rajas budistlik Jōdō-Shin-shū kogudus tänapäeva Ōsaka alale oma kindlustatud peatempli Ishiyama-Honganji. Oda Nobunaga hakkas seda piirama 1576. aastal. Kindlus õnnestus vallutada alles pärast 4 aastat kestnud piiramist Toyotomi Hideyoshil, kes laskis selle lammutada ja ehitas selle asemele Ōsaka lossi.
Keskajal oli Ōsaka Jaapani kaubanduslik keskus.
Linnas toimus maailmanäitus Expo '70.

Liiklus

Ōsaka lähedal asub kunstlikule saarele rajatud Kansai rahvusvaheline lennujaam. Sisemaalendudeks kasutatakse peamiselt Ōsaka lennujaama, mis asub linnast põhjas. Linnas on 8 liiniga metroo ja seda läbivad nii riiklik kui eraraudteevõrk.

Sport

Ōsaka Nagai staadionil toimusid 2007. aasta kergejõustiku maailmameistrivõistlused.
Lope de Vega

Lope de Vega ehk Félix Lope de Vega y Carpio (25. november 1562 Madrid – 27. august 1635 Madrid) oli hispaania kirjanik. Ta oli hispaania draamakirjanduse suurkuju, kirjutades arvatavasti 1500–2500 näidendit, millest on säilinud umbes 425.
Eestlased Itaalias

Eestlased Itaalias on Itaalias elanud või elavad eestlased.
Seisuga 1998 elas Itaalias 132 eestlast.
Eestlaste keskused Itaalias on Bologna, Milano ja Rooma.
Itaalias tegutseb Itaalia Eesti Selts, samuti Bologna Eesti Kool ja Milano Eesti Kool.
Betsiboka

Betsiboka on 525 km pikkune jõgi Põhja-Madagaskari keskosas. See voolab loodesse ning suubub Bombetoka lahte, moodustades ulatusliku delta. Betsiboka saab alguse riigi pealinnast Antananarivost idas. Jõge ümbritsevad mangroovimetsad.
Jõe värvus on silmatorkavalt punane; see tuleneb jõesetetest, mida Betsiboka tohutuis kogustes merre kannab. Suurem osa setteist koguneb jõesuudmesse. Betsiboka on drastiline näide Loode-Madagaskaril katastroofi mõõtmed võtnud erosioonist.. Metsaraie põllu- ja karjamaade laiendamiseks on viimase 50 aasta jooksul viinud tohutu mullakihi kaotuseni, mis ulatub saare mõnes piirkonnas igal aastal 250 tonnini hektarilt - maailma suurim erosioonimäär.
Jõebasseinis on mitmeid endeemseid kalaliike. Nende seas on kolm tsikliidi: Paretroplus petiti, P. tsimoly ja P. maculatus.
Betsiboka suurim lisajõgi Ikopa voolab läbi pealinna Antananarivo.
Fərman Salmanov

Farman Salmanov (aseri Fərman Salmanov; vene Фарман Салманов; 28. juuli 1928 Morul – 31. märts 2007 Moskva) oli Aserbaidžaani geoloog, kes avastas 1961. aastal Lääne-Siberis nafta, mis on tänase päevani Venemaa naftatööstuse põhiliseks tooraineallikaks.
Kokku tegi Salmanov kindlaks üle 130 leiukoha. Ta oli geoloogia-mineraloogiadoktor ja Venemaa Teaduste Akadeemia korrespondentliige.
Auris Rätsep

Auris Rätsep (sündinud Paides, 2. jaanuaril 1969) on Eesti ettevõtja.
Lõpetas 1987. aastal Tallinna 7. Keskkooli (hilisem Tallinna Inglise Kolledž) ja on TIK Vilistlaskogu liige, 2015. aastal algatas koolis tegutsenud sulgpallitreener Koit Muru mälestusturniiri (Muruturniir) traditsiooni.
Töötanud 1989-1990 Kommertskeskuses INREKO Eesti ja Venemaa kaubandusspetsialistina, 1990-1993 INREKO Laeva AS / Linadaliini (Linda Line / Estonian New Line) reisijateveo osakonna looja ja juhatajana ning 1993 Olari Taali meeskonnas Eesti Hoiupanga müügijuhina. 
1993. aastal asutas plaadifirma Aidem Pot (Records). Asutas koos Tiit Trevega 1999. aastal festivali "Hea Toidu Festival – Grillfest" ja on alates 2007. aastast selle peakorraldaja (Eesti Festivalid).  
Eesti Barbecue Assotsiatsiooni, Eesti Grilliliidu ja Eesti Kohvisõprade Liidu asutaja.  
Eesti Messid, Eesti Festivalid, Eesti Konverentsid asutaja. 
Aidem Pot
Ellise maakond (Kansas)

Ajalugu

Maakond moodustati 1867. aastal.
Kasvukohatüüp

Kasvukohatüüp (ka metsakasvukohatüüp) on mullastikult ja taimestikult ühtlane metsaala. Nimetus tuleb sellele kasvukohatüübile iseloomuliku taime järgi (näiteks kasvab naadi kasvukohas sageli arvukalt naati, jänesekapsa kasvukohatüübis jänesekapsast jne). Kasvukohatüüpide eristamisel on taimestik siiski vaid indikatiivseks tunnuseks, peamine eristuskriteerium on muld.

Eesti taimkatte kasvukohatüüpide klassifikatsioon

Eesti metsakasvukohatüüpide uurimisel ja klassifikatsiooni väljatöötamisel on olnud suur roll Erich Lõhmuse, Liivia Laasimeri ja Viktor Masingu töödel.  
Järgnevalt toodud klassifikatsioon on nende töö arendus, mis on toodud Jaanus Paali teose "Eesti taimkatte kasvukohatüüpide klassifikatsioon" (1997) järgi.
(Märkus. Ümarsulgudes on esitatud klassifikatsiooniüksuse sünonüümne nimetus, nurksulgudes nimetuse võimalik täiend, kaldjoonega on eristatud nimetuse alternatiivsed variandid.)
Esimese astme linn

Esimese astme linn oli 1. mail 1938 jõustunud Linnaseaduse järgi linn, kus oli üle 50 000 elaniku.
Esimese astme linnu oli Eestis ainult üks ja see oli Tartu (1. mail 1938 59 986 elanikku), sest Tallinn, kuigi suurem, oli pealinnana astmetest väljaspool.
Bensiinijaama kuninganna

Sisu

Filmi peategelane Ljudmila Dobrõivetšer unistab jääballeti artistiks saamisest. Kuid ta ei pääse konkursil läbi. Samuti ei õnnestu tal saada stjuardessiks. Ent Ljudmila ei ole unistust jääballetist maha matnud. Ajutiselt asub ta tööle bensiinijaama. Esialgu on tal uuel töökohal küll raske, kuid optimism ja leidlikkus aitavad toime tulla. Lisaks hakkab ta bensiinijaama tööd ümber korraldama.

Varia

Esialgu pidi Ljudmila rolli mängima Terje Luik, kuid ta vahetati Nadežda Rumjantseva vastu välja.
Nikodem Dyzma

Sisu

Nikodem Dyzma on kaotanud töö postkontoris ja tuleb töö otsinguil Varssavisse. Tema ainsaks varanduseks on frakk. Ta püüab tööd leida, kuid teda ei vajata kusagil. Juhuslikult sattub ta kõrgema seltskonna ballile. Teda tutvustatakse põllumajandusministrile, kes peab teda ekslikult Varssavi eliiti kuuluvaks. Aferist Kunicki pean Dyzmat ministri tuttavaks ja pakub talle mõisavalitseja kohta. Mõisas kohtub Dyzma Kunicki naisega ja armub temasse. Varsti võtab Dyzma mõisa oma kontrolli alla ja hakkab sotsiaalsel redelil ülespoole tõusma.
Ingrīda Andriņa

Ingrīda Andriņa (23. juuni 1944 Riia – 17. september 2015 Riia) oli läti näitleja.
Andriņa lõpetas 1967. aastal Moskvas Üleliidulise Riikliku Kinematograafia Instituudi näitekunsti teaduskonna ja asus tööle Läti Rahvusteatrisse. Alates 2001. aastast töötas ta samas teatris rollilepinguga näitlejana.
Ta mängis alates 1966. aastast paljudes filmides, sealhulgas filmis "Viimne reliikvia" Agnese rolli.
Ingrīda Andriņa maeti Riia metsakalmistule.
Pärnu Alevi kalmistu

Pärnu Alevi kalmistu on kalmistu, mis asub Pärnu linnas Riia maantee ääres.
Kalmistu on rajatud aastal 1773 (tollal linnast välja), pärast Katariina II edikti, millega keelati matmine kirikutesse ja nende ümbrusse. Kalmistu jäi Anna mõisa (saksa keeles Annenhof) ja Vaskrääma (saksa keeles Waldhof) väikemõisate piirile.
Sellele kalmistule on maetud teiste seas Johann Heinrich Rosenplänter, Amandus Heinrich Adamson, Johann Friedrich Sommer (kirjanikunimega Suve Jaan).
Kalmistul asuvad Pärnu suurkaupmehe Jacob Jacke kabel (ehitatud 1779), raehärra ja töösturi J. Spechti kabel (ehitati 1882) ja kaubamajaomaniku Hans Dietrich Schmidti kabel (ehitatud 1880). Kokku seitsmest kalmistul olnud kabelist on säilinud 5.
Riesa

Ajalugu

Riesat on mainitud esmakordselt 1119. aastal. 1623 sai linnaõigused.

Linnaosad

Riesa, Böhlen, Canitz, Gostewitz, Gröba, Jahnishausen, Leutewitz, Mautitz, Mergendorf, Merzdorf, Nickritz, Oelsitz, Pausitz, Pochra, Poppitz ja Weida.
Aru saared

Aru saared on Indoneesiale kuuluv saarestik Arafura meres.
Saari lahutavad üksteisest kitsad ja looklevad väinad.
Saarte kogupindala on umbes 8000 ruutkilomeetrit.
Saared on madalad, kõrgus kuni 125 meetrit.
Laiendatud tonaalsus

Laiendatud tonaalsus (inglise keeles extended tonality) on muusikas harmoonia, mida moodustavad akordid ei ole tertsilise ülesehitusega või mis ei järgi funktsionaalharmoonia reegleid. 
Traditsioonilise tonaalse harmoonia mõningatest aspektidest loobumist võib täheldada juba 19. sajandi heliloojate, nagu näiteks Ferenc Liszti, Richard Wagneri, Johannes Brahmsi muusikas. Suhteliselt tavaliseks muutub see 20. sajandi heliloojate nagu Aleksandr Skrjabini, Arnold Schönbergi, Alban Bergi, Richard Straussi, Claude Debussy või Sergei Prokofjevi muusikas.
Lilienfeld

Lilienfeld oli Rootsist pärit aadlisuguvõsa. 
Suguvõsa rajaja oli Lars Larsson Moduler, kes 1650. aastal sai Rootsi kuningriigilt aadliseisuse. Hiljem on suguvõsa kantud Eestimaa ja Saaremaa (1746), Kuramaa (1790) ja Liivimaa (1797) rüütelkonna aadlimatriklisse.
Suguvõsale kuulusid eri aegadel Eesti alal Kehtna, Rohu mõis.
Saimaa

Äravool

Saimaa järvest voolab välja Vuoksi jõgi, mis suubub Laadoga järve.
1850 avati Saimaa kanal, mis ühendab Saimaad Läänemerega. Kanal on 42,9 km pikk ja see jõuab merre Venemaal Viiburi juures. Ligi pool, täpsemalt merepoolsed 19,6 km kanalist kuulub tänapäeval Venemaale. Kanal on laevatatav ja tal on 8 lüüsi. 1991 avati Saimaa kanal ka turistidele.

Jääkate

Jääkate püsib detsembrist maini.

Veeliiklus

Järv toimib siseveeteena, mis Saimaa kanaliga on ühendatud Läänemerega. Teised kanalid ühendavad Saimaa järve teiste Ida-Soome järvedega, muu hulgas Unnukka, Kallavesi, Pielise ja Juojärvi järvega.
Kanaleid kasutati varem põhiliselt puidu ja muude kaupade veoks, sealhulgas palgiparvetuseks. Tänapäevalgi käib Saimaa kanalil elav kaubavedu, aga suurema osa kanalitel sõitjatest moodustavad paadituristid ja -matkajad ning kruiisituristid.
Peamised sadamad Saimaal on Lappeenranta, Savonlinna, Mikkeli ja Joensuu.

Loomastik

Saimaa järves elavad endeemsed saimaa lõhed ja mageveega kohastunud saimaa hülged (Phoca hispida saimensis), kes on ohustatud.

Vaatamisväärsused

Haukivesi järve saartel paikneb Linnansaari rahvuspark.
Pikaokkaline diadeemsiilik

Kirjeldus

Pikaokkalisel diadeemsiilikul on merisiilikutele iseloomulik anatoomiline ehitus. Diadema setosum on musta värvi, päraku ümbrus on oranž. Keha läbimõõt ulatub 70 millimeetrini ning see on dorsoventraalselt veidi lamenenud. Keskmine kaal on vahemikus 35–80 g. Pikaokkalise diadeemsiiliku peened ja teravad okkad on tavaliselt musta ja mõnikord pruuni värvi. Okaste pikkus võib ulatuda kuni 70 sentimeetrini. Okaste pinnal paikneb mürginäärmete nõre, mille mürk kutsub esile mädanikku. Dekoratiivse välimuse pärast peetakse diadeemsiilikuid akvaariumites.

Levik ja elupaik

Pikaokkaline diadeemsiilik elab Vaikses ookeanis kuni 70 meetri sügavusel, kõige sagedamini 10–30 m vahel. Levila ulatub Aafrika rannikult kuni Hawaii ja Austraalia meredeni. Mõned liigid leitud ka Jaapanis. Pikaokkaline diadeemsiilik asustab üldiselt korallrahusid, kuid samuti leidub neid liiva ja veeristega laguunides.
Hongkongis asustab pikaokkaline diadeemsiilik veealuseid karisid ja tema populatsioonitihedus on üks isend 3,4 ruutmeetri kohta. Osalt peetakse sedavõrd suurt asustustihedust loomulikuks, kuid osaliselt võib see olla tingitud pikaokkalise diadeemsiiliku peamise loodusliku vaenlase, Choerodon schoenleinii, arvukuse vähenemisest ülepüüdmise tagajärjel.

Bioloogia

Evolutsiooniliselt peetakse Diadema setosum’it perekonna Diadema üheks vanimaks teadaolevaks merisiilikuliigiks.
On teada, et liik võib kududa nii aasta jooksul kui ka hooajaliselt sõltuvalt populatsiooni asukohast ning 25 Celsiuse kraadist soojem vesi on optimaalseim temperatuur merisiiliku paljunemiseks. Ekvatoriaalsed populatsioonid erinevad Pärsia lahe populatsioonidest selle poolest, et ekvatoriaalsetel populatsioonidel toimud kudemine aasta jooksul kindlatel aegadel kuid Pärsia lahe populatsioon kudub ainult aprilli algusest mai lõpuni.
Diadema setosum on mürgine merisiilik, kuid tema mürk on inimestele surmatu. Mürgistus põhjustab turset ja tugevat valu, mis hajub mitmeid tunde. Merisiiliku okaste pinnal asuvad tahapoole suunatud ogakesed, mille tõttu nende eemaldamine toimub ainult väljalõikamise teel. Lisaks on merisiiliku ogad väga nõrgad ning purunevad lihtsasti.
Priidu Puusepp

Elulugu

Priidu Puusepp oli rätsepa poeg.
Lõpetas 1905 Valga Pedagoogika Kursused, 1940 sai Tartu Ülikoolist kesk- ja kutsekooli eesti keele ja kirjanduse õpetaja kutse. Oli 1905–1916 õpetaja Võru- ja Pärnumaa maakoolides, 1917–1922 Võru Ühisgümnaasiumis, 1922–1932 Tartu Õpetajate Seminaris, 1932–1944 Tartu 16. algkoolis, 1946–1953 Tartu Ülikooli vene keele kateedris. Koostas ja avaldas 32 keeleõpikut koolidele kogutiraažiga miljon eksemplari. Mitmed neist kujunesid aastakümneiks põhiõpikuteks.

Teadustöö

Uurinud vene keele grammatika ja sünonüümika küsimusi (kogumik "Vene keele rektsioone", "Vene keele sünonüüme" jm). Koostas mahuka (kuni 100 ap) "Vene-eesti fraseoloogilise sõnaraamatu" käsikirja, mis aga ei ole trükis ilmunud. Teatrihuvilisena avaldas artikleid lavakunsti kohta. Eesti NSV teeneline õpetaja (1946).
Selli mõis

Selli mõis (saksa keeles Sellie) oli rüütlimõis Simuna kihelkonnas Virumaal.
Mõis rajati 17. sajandi lõpul Piibe mõisast eraldatud alast.
Moritz Stehling

Moritz Frederick Stehling (sündinud 25. mail 1987 Bonnis) on Saksamaa jalgpallur.
Aastal 2009 mängis ta Eesti klubis JK Tammeka Tartu.